31995D0536
L 304/49
JURNALUL OFÍCIAL AL UNIUNII EUROPENE
DECIZIA COMISIEI
din 6 decembrie 1995
de modificare a Deciziilor 92/160/CEE și 93/197/CEE ale Comisiei privind regionalizarea Egiptului în ceea ce privește importul de ecvidee înregistrate
(Text cu relevanță pentru SEE)
(95/536/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/426/CEE a Consiliului din 26 iunie 1990 privind condițiile de inspecție veterinară care reglementează circulația și importul de ecvidee din țările terțe (1), astfel cum a fost modificată ultima dată prin Actul de aderare a Austriei, a Finlandei și a Suediei, în special articolul 13 alineatul (2), articolul 15 litera (a) și articolul 16,
întrucât Decizia 92/160/CEE a Comisiei (2), astfel cum a fost modificată ultima dată prin Decizia 92/161/CEE (3), instituie regionalizarea unor țări terțe în ceea ce privește importul de ecvidee; întrucât introducerea în Comunitate a ecvideelor înregistrate în Egipt se limitează la reintroducerea ecvideelor înregistrate care au fost exportate temporar în zona metropolitană din Cairo și la admiterea temporară a ecvideelor înregistrate din zona menționată;
întrucât, în urma unei misiuni de inspecție veterinară din partea Comisiei în Egipt, s-a constatat că situația sanitar-veterinară în ceea ce privește bolile ecvideelor pare să fie controlată în mod satisfăcător de servicii sanitar-veterinare bine structurate și organizate;
întrucât Egiptul a fost indemn de durină, morvă și stomatită veziculoasă de peste șase luni, iar encefalomielita ecvină venezueleană nu a apărut niciodată și nu se practică vaccinarea împotriva acestei boli;
întrucât pesta cabalină africană nu a apărut în Egipt de peste 30 de ani, iar vaccinarea împotriva acestei boli, care a fost efectuată pentru o parte a populației ecvine din guvernoratele sudice Assuan, Quena și Sohaq până în 1994, a fost eliminată de peste un an;
întrucât autoritățile sanitar-veterinare din Egipt au garantat că vor notifica Comisiei și statelor membre, în decurs de 24 de ore, prin telefax, telegramă sau telex, confirmarea oricăror boli infecțioase sau contagioase la ecvidee, menționate în anexa A la Directiva 90/426/CEE și orice schimbare a politicii de vaccinare sau de import în ceea ce privește ecvideele;
întrucât autoritățile sanitar-veterinare din Egipt au oferit unele garanții în legătură cu controlului circulației ecvideelor într-o zonă definită și a fost finalizat cu succes un studiu serologic; întrucât, prin urmare, sunt îndeplinite cerințele din articolul 5 și articolul 13 alineatul (2) din Directiva 90/426/CEE;
întrucât condițiile sanitar-veterinare trebuie adoptate în conformitate cu situația sanitar-veterinară din țara terță în cauză; întrucât situația prezentă face referire numai la ecvideele înregistrate;
întrucât Deciziile 92/160/CEE și 93/197/CEE ale Comisiei (4) trebuie modificate în consecință;
întrucât măsurile prevăzute în prezenta decizie sunt conforme cu avizul Comitetului permanent,
ADOPTĂ PREZENTA DECIZIE:
Articolul 1
În anexa la Decizia 92/160/CEE, cuvintele „Egipt (2) zona metropolitană din Cairo” se înlocuiesc cu:
„Egipt
Guvernoratele Alexandria, Beheira, Kafr El Sheik, Damietta, Dakahlia, Port-Said, Sharkia, Gharbia, Menoufia, Kalioubia, Ishmailia, North Sinai, South Sinai, Cairo (ca Marele Cairo, inclusiv orașul Giza), Suez, MarsaMartrouh, Fayoum, Giza și Beni Suef.”.
Articolul 2
Decizia 93/197/CEE se modifică după cum urmează:
1.
La anexa I, cuvântul „Egipt (1) (2)” se înlocuiește în ordine alfabetică pe lista țărilor terțe din grupa E.
2.
La anexa II, cuvântul „Egipt” se inserează în ordine alfabetică în titlul modelului de certificate de sănătate E și se adaugă la lista țărilor terțe din care este permis importul de ecvidee înregistrate în Comunitate.
Articolul 3
Prezenta decizie se adresează statelor membre.
Adoptată la Bruxelles, 6 decembrie 1995.